b'\n_START_ARTICLE_\nDepartementsjefstyret\n_START_PARAGRAPH_\nDepartementsjefstyret er den alminnelige betegnelsen for det styret Danmark hadde under okkupasjonen fra  Regjeringen Scavenius opph\xc3\xb8rte \xc3\xa5 fungere 29. august 1943 til Regjeringen Vilhelm Buhl II overtok 5. mai 1945. _NEWLINE_I denne perioden var Danmark uten fungerende regjering og riksdag, og sentraladministrasjonen ble provisorisk ivaretatt av departementenes sjefer og direkt\xc3\xb8rer. De rapporterte dels til den tyske okkupasjonsmakten og dels til det hemmelige \xc2\xabSamarbejdsudvalget under bes\xc3\xa6ttelsen\xc2\xbb (Trettenmannsutvalget) som besto av politikere.\n_START_SECTION_\nBakgrunn\n_START_PARAGRAPH_\nSommeren 1943 kom det til alvorlige uroligheter og streiker i flere provinsbyer og samtidig var det en \xc3\xb8kende sabotasjevirksomhet. Som f\xc3\xb8lge av dette fremsatte den tyske riksfullmektigen i Danmark, dr. Werner Best, en rekke krav til den danske regjeringen i slutten av august, blant annet krav om d\xc3\xb8dsstraff for sabotasjehandlinger. _NEWLINE_Regjeringen bestemte seg for \xc3\xa5 avvise de tyske kravene. Det medf\xc3\xb8rte at \xc3\xb8verstkommanderende for de tyske troppene i Danmark, general Hermann von Hanneken, innf\xc3\xb8rte milit\xc3\xa6r unntaksestilstand i hele Danmark den 29. august 1943. Med dette var  regjeringen forhindret i \xc3\xa5 ut\xc3\xb8ve sin virksomhet og den leverte inn sin avskjedss\xc3\xb8knad til kongen. Kong Christian X nektet \xc3\xa5 motta avskjedss\xc3\xb8knaden og Danmark kom i den situasjon at regjeringen ikke fungerte selv om den formelt sett ikke var avskjediget. _NEWLINE_Etter hvert utviklet det seg en praksis hvor sjefene for de enkelte departementene sendte ut anordninger med lovkraft p\xc3\xa5 strengt n\xc3\xb8dvendige omr\xc3\xa5der og dessuten foretok n\xc3\xb8dvendige ansettelser og avskjedigelser av sentraladministrasjonens personale. Denne ordningen ble til Departementsjefstyret som fungerte inntil den tyske okkupasjonen opph\xc3\xb8rte og en ny regjering tr\xc3\xa5dte i funksjon 5. mai 1945._NEWLINE_Departementsjefstyrets uformelle leder var utenriksdepartementets direkt\xc3\xb8r, Nils Svenningsen, som ivaretok kontakten med de tyske myndigheter, dels direkte med riksfullmektigen, dr. Best, og dels gjennom stiftsamtmann Peter Herschend, Vejle, til den tyske \xc3\xb8verstbefalende, som hadde sitt hovedkvarter i Silkeborg. Selv om de danske politikerne formelt sett ikke hadde makten hadde de en viss innflytelse p\xc3\xa5 Departementsjefstyret via det s\xc3\xa5kalte Trettenmannsutvalget._NEWLINE_Denne ordningen var helt enest\xc3\xa5ende i de tyskbesatte omr\xc3\xa5dene og ved hjelp av den klarte man \xc3\xa5 unng\xc3\xa5 at tyskerne overtok den sivile forvaltningen av Danmark.'